Taa,
ero wara ekatîmîche tak Xerusaren yesamarî yaw takî tî cekn̂e xa hara Xesus.
Poturme tî cekn̂e Noro.
Amn̂e tak Becpaxe pahnoke takî tî xatken̂e,
Betania pahnoke marha tî.
Ero wa xakn̂e ewto iito asakî.
Oripera Yîpîn yamrinawno mîn xakn̂e ewto.
Taa,
iito exitaw so tînpanatanmekrî takî tî n̂en̂epekn̂e Xesus asakî.
On wara tî kekn̂e yîwya so,
Mîn pona etocoko ewto pona.
Iina awepatakache so rma tak buhu xîkrî tak meen̂axe iito cimiso.
Yîmkaw tooto totopo pînî ro makî ka mîk meen̂axe.
Noro yîmhokacoko ehtome tak ohyaka.
Iitono komo na ketu awya,
Ahce kacho buhu xîkrî mîmhoket hara?
ketu na.
Ero wa ketaw,
Yiixe tî nai Kporin komo,
kacoko mak yîwya so,
kekn̂e tî Xesus yîwya so.
Ero ke cetken̂e takî tî Xesus nantomatho komo ewto pona.
Iito takî tî buhu xîkrî n̂een̂atken̂e Xesusu mtapotachonho yaw roro rma.
Noro yîmhoketaw yîwya so osom komo tî ketken̂e,
Ahce kacho mîmhoketu buhu xîkrî?
ketken̂e tî.
Yiixe tî nai Kporin komo,
ketken̂e tî yîwya so.
Ero yinhîrî buhu xîkrî takî tî naar̂atken̂e Xesus yaka.
Noro takî tî nîmkayamcetken̂e tpononthîrî komo ke rma.
Yîmkayamtoche tak yîmkasî takî tî Xesus nakriyatken̂e.
Ero ke yîmkaw takî tî cekn̂e Xesus esama yaw.
Noro cetaw esama meero marha tî namuhcetken̂e akro tîtosom komo tpononthîrî komo ke rma.
Taa,
Xerusaren pahnoke exitaw so Oripera Yîpîn takî tî n̂enîhcetken̂e.
Iito exitaw so Xesus npanatamekîtho komo takî tî nahwowatken̂e Kaan poko.
Kar̂pe ro mak ketken̂e.
Mer̂pono pîn komo tî mîkyam xatken̂e.
Cirihnî ciitoponhîrî yenîrî ke tî nahwowatken̂e Noro poko.
On wara tî ketken̂e,
Kir̂wanî ro xa Moso mokyasî kîkayaritomon kom ha.
Kporin komo yanme rma mokyasî.
Tahwore tak ehcoko kah yawno komo Moso mokrî ke oona.
Kir̂wan̂he xa Kaan nai ham okre,
kacoko marha kah yawno komo,
meyeno mkaino yawno kom ha,
ketken̂e tî.
Ero wa tî ketken̂e Xesusu npanatanmekîtho komo mer̂pono pîn komo.
Taa,
iito marha tî xatken̂e Parisew komo tahwotaxmu komo chew.
Centaporera tko tî n̂encetken̂e ahwotacho komo Xesus poko.
Ero ke on wara tî ketken̂e Xesus ya,
Apa,
anpanatanmekîthîrî komo yîtîtmamnoko kica,
ketken̂e tî yîwya.
Pîra ro mak,
kekn̂e tî Xesus yîwya so.
On wara xa matko wîîkes awya so,
tîtken̂e exitaw moxam,
toopu rma tak nahwowasî emtaka so hara,
kekn̂e tî.
Ero wa tî kekn̂e Xesus.
Taa,
ero yimaw tak Xerusaren potaw takî tî xakn̂e Xesus.
En̂exa takî tî ewto imo n̂een̂akn̂e.
Yiipono komo pînîn yaw xa tî n̂ehtîkekn̂e.
Nîwracekn̂e thakwa mak yîpînîn yaw so.
On wara kekn̂e,
Ai Xerusaren pono komo,
pahxa rma yîhtînopîra mîxatken̂e okwe ahwokan me awitopo komo.
Oroto xa tîhtînopore xa nasî ero wa awitopo komo.
Amn̂e tak ahwokan me awehtopo komo yenîhra thakwa maxe okwe.
On wara tak men maxe amn̂e,
awaparî komo tak mokyaxe okwe.
Amamcexe so okwe.
Awahkocexe so marha tohra ro mak tak awehtome so ewto poi.
Roowo n̂enmekyaxe awacan mîtkoso awahkototopo komo me.
Amn̂e tak amînthîrî komo nakn̂iyaxe ro mak tmemehse cehso ro ekenhîrî okwe.
Amxîkîthîrî komo marha nar̂mexe okwe.
Awacanthîrî komo marha moruhrakexe ro mak okwe.
Etîmkaw so exihra ro mak tak nasî toopu etîmkawnonhîrî.
Ero wa awar̂mexe so amn̂e okwe Kaan ya awakronomacho komo ponarora awexirî ke so mak okwe,
kekn̂e tî Xesus.
Ero wa tî kekn̂e.